বিভিন্ন ইউপিতে দল মনোনীত প্রার্থীদের বাধা দেওয়ার অভিযোগ করে রাশেদ খান মেনন বলেন, বিভিন্ন সময়ে আমাদের প্রার্থীকে বাধা দেওয়া হয়েছে। প্রার্থীকে মেরে ভুট্টা খেতে ফেলে রাখা হয়েছে। কেন্দ্র দখলের ঘটনা চোখের সামনে হচ্ছে। আমরা এ ব্যাপারে ইসিকে চিঠি দিয়েছি। আমরা নির্বাচনের শেষ দেখতে চাই। কিন্তু আমাদের যদি নির্বাচন কমিশন এই মর্মে আশ্বস্ত না করতে পারে, তাহলে তাদের ওপর মানুষের আর কোনও আস্থাই থাকবে না। বাংলাদেশের মানুষের নির্বাচন ব্যবস্থায় আস্থা হারিয়ে ফেলবে। এর আগে শনিবার এক অনুষ্ঠানে পার্টির সাধারণ সম্পাদক ও সংসদ সদস্য ফজলে হোসেন বাদশা এক সভায় বলেন, ইউপি নির্বাচনে কেন্দ্র দখল, আওয়ামী লীগ প্রার্থীদের পক্ষে ব্যালটে সিল মেরে ভোট বাক্সে ঢোকানো, ব্যাপক সন্ত্রাস, অনিয়ম ও আচরণবিধি ভঙ্গের মহোৎসব স্থানীয় সরকার ব্যবস্থার তৃণমূল পর্যায়ে এই প্রতিষ্ঠানের নির্বাচনকে কলুষিত করেছে।